'n Agtervoegsel, uitgang of suffiks is in alle nie-isolerende tale 'n affiks wat agter die woordstam geplaas word. Daar word na agtervoegsels as postmorfeme verwys. 'n Agtervoegsel is altyd 'n gebonde morfeem en kan dus nie as 'n selfstandige woord voorkom nie. Daar bestaan twee soorte agtervoegsels wat twee verskillende doele dien: daar kan van die grondwoord afleidings mee gevorm word (afleidingsagtervoegsels), of dit kan die grammatikale funksie van 'n woord uitdruk (buigingsagtervoegsels).